**ΑΥΓΟΥΣΤΟΣ 2!!**

**ΜΝΗΜΗ ΤΗΣ ΟΣΙΑΣ ΦΩΤΕΙΝΗΣ, ΤΗΣ ΚΑΡΠΑΣΙΤΙΔΟΣ, ΤΗς ΕΚ ΚΥΠΡΟΥ**

**ΑΚΟΛΟΥΘΙΑ**

**ΕΣΠΕΡΙΝΟΣ**

Ευλογήσαντος του ιερέως, ο Προοιμιακός, το· Μακάριος ανήρ. Εις δε το· Κύριε εκέκραξα, ιστώμεν στίχους στ , και ψάλλομεν Στιχηρά Προσόμοια.

**Ήχος πλ. δ’ . Ω του παραδόξου θαύματος.**

Οσία Φωτεινή πανένδοξε, τας ουρανίους μονάς, επαξίως οικήσασα, συν παρθένων τάγμασι, και Οσίων στρατεύμασι, τους εκτελούντας, πίστει την μνήμην σου, και προσιόντας, πιστώς τη σκέπη σου, σώζε πρεσβείαις σου, και πταισμάτων άφεσιν παρά Θεού, αίτησαι και λύτρωσιν, και μέγα έλεος.

 Οσία Φωτεινή πανεύφημε, ούτε σαρκός ηδονή, ου τρυφής η απόλαυσις, ου του κόσμου χάριτες, ούτε άνθος τερπνότητος, της προς Θεόν αγάπης εχώρισεν, εφιεμένην, της ωραιότητος, της υπέρ έννοιαν, του σεπτού Νυμφίου σου μήτερ αγνή, ήσπερ κατηξίωσαι, θεομακάριστε.

 Οσία Φωτεινή πανέντιμε, τις εξισχύσει ειπείν, των σων πόνων τα σκάμματα, και της σης ασκήσεως, τα τεράστια έπαθλα, υπομονήν τε και την πραότητα, ην ενεδείξω, σεμνή ως άσαρκος; όθεν συνόμιλος, των Αγγέλων γέγονας Νύμφη Χριστού, σκεύος Θείου Πνεύματος, Οσία ένδοξε.

 Οσία Φωτεινή θεόπνευστε, τη ακορέστω στοργή, του Χριστού και τω έρωτι, την ψυχήν εφαίδρυνας, αυτήν ποιήσας, κατοικητήριον, του θείου Πνεύματος, μόνη γαρ τούτω μόνω ωμίλησας, και θεία γέγονας, και φωτός πεπλήρωσαι, ω και ημών, τας ψυχάς καταύγασον, των ανυμνούντων σε.

Οσία Φωτεινή πανένδοξε, δια την όντως ζωήν, εν σπηλαίω κατώκησας, μη πτοηθείσα συ, τας εχθρικάς προσβολάς, ταύτας αεί προσμένουσα, στερρώς παμμακάριστε,

σαις δε ευχαίς, πάσας τε ηδάφισας, ω καρτερόψυχε, Καρπασέων καύχημα, διο και νυν πάντες σε γεραίρομεν, και μακαρίζομεν.

 Οσία Φωτεινή αοίδιμε, καταλιπούσα τρυφήν, τον Χριστόν ηκολούθησας, μηδόλως προκρίνασα, τα φθαρτά προς τα μένοντα, εν γαρ σπηλαίω ώσπερ εν πόλει οικήσασα, τας των δαιμόνων φάλαγγας ώλεσας, ω τις ισχύσειεν, εξειπείν αείμνηστε της σης ψυχής, όντως την θερμότητα, την προς τον Κύριον.

**Δόξα. Ήχος πλ. β’ .**

Οσία νύμφη Χριστού, Φωτεινή πανένδοξε, τους την σην μνήμην, αξίως εκτελούντας, ικέτευε ρυσθήναι πειρασμών και θλίψεων παντοίων, ταις προς Θεόν πρεσβείαις σου, και της μελλούσης Κρίσεως παναοίδιμε.

**Θεοτοκίον**

Τις μη μακαρίσει σε, Παναγία Παρθένε; τις μη ανυμνήσει σου τον αλόχευτον τόκον; ο γαρ αχρόνως εκ Πατρός εκλάμψας Υιός μονογενής, ο αυτός εκ σου της Αγνής προήλθεν, αφράστως σαρκωθείς, φύσει Θεός υπάρχων, και φύσει γενόμενος άνθρωπος δι' ημάς, ουκ εις δυάδα προσώπων τεμνόμενος, αλλ' εν δυάδι φύσεων, ασυγχύτως γνωριζόμενος. Αυτόν ικέτευε, σεμνή Παμμακάριστε, ελεηθήναι τας ψυχάς ημών.

Είσοδος. Φως ιλαρόν. Προκείμενον. Αναγνώσματα

**Παροιμιών το Ανάγνωσμα. (Κεφ, λα', λα . 10. -20, 25)**

Γυναίκα ανδρείαν τις ευρήσει; τιμιωτέρα δε εστι λίθων πολυτελών η τοιαύτη. Μηρυομένη έρια και λίνον, εποίησεν εύχρηστον ταις χερσίν αυτής. Εγένετο ωσεί ναυς εμπορευομένη μακρόθεν, συνάγει δε αύτη τον βίον. Και ανίσταται εκ νυκτών, και έδωκε βρώματα τω οίκω, και έργα ταις θεραπαίναις. Θεωρήσασα γεώργιον επρίατο, από δε καρπών χειρών αυτής, κατεφύτευσε κτήμα. Αναζωσαμένη ισχυρώς την οσφύν αυτής, ήρεισε τους βραχίονας αυτής εις έργον. Εγεύσατο ότι καλόν εστί το εργάζεσθαι, και ουκ αποσβέννυται όλην την νύκτα ο λύχνος αυτής. Τας χείρας αυτής εκτείνει επί τα συμφέροντα, τους δε πήχεις αυτής ερείδει εις άτρακτον. Χείρας δε αυτής διήνοιξε πένητι, καρπόν δε εξέτεινε  πτωχώ. Ισχύν και ευπρέπειαν ενεδύσατο, και ευφράνθη εν ημέραις εσχάταις.

**Σοφίας Σολομώντος το Ανάγνωσμα. (Κεφ. γ' 1)**

Δικαίων ψυχαί εν χειρί Θεού, και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι, και ελογίσθη κάκωσις η έξοδος αυτών, και η αφ’ ημών πορεία σύντριμμα· οι δε εισιν εν ειρήνη. Και γαρ εν όψει ανθρώπων εάν κολασθώσιν, η ελπίς αυτών αθανασίας πλήρης. Και ολίγα παιδευθέντες, μεγάλα ευεργετηθήσονται· ότι ο Θεός επείρασεν αυτούς, και εύρεν αυτούς αξίους εαυτού. Ως χρυσόν εν χωνευτηρίω εδοκίμασεν αυτούς, και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι, και ως σπινθήρες εν καλάμη διαδραμούνται. Κρινούσιν έθνη, και κρατήσουσι λαών, και βασιλεύσει αυτών Κύριος εις τους αιώνας. Οι πεποιθότες επ’ αυτόν, συνήσουσιν αλήθειαν, και οι πιστοί εν αγάπη προσμενούσιν αυτώ· ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**Σοφίας Σολομώντος το ανάγνωσμα.  (Κεφ. ζ′.7)**

Δίκαιος, εάν φθάση τελευτήσαι, εν αναπαύσει έσται. Γήρας γαρ τίμιον ου το πολυχρόνιον, ουδέ αριθμώ ετών μεμέτρηται. Πολιά δε εστι φρόνησις ανθρώποις, και ηλικία γήρως βίος ακηλίδωτος. Ευάρεστος Θεώ γενόμενος, ηγαπήθη· και ζων μεταξύ αμαρτωλών, μετετέθη. Ηρπάγη, μη κακία αλλάξη σύνεσιν αυτού, η δόλος απατήση ψυχήν αυτού· βασκανία γαρ φαυλότητος αμαυροί τα καλά, και ρεμβασμός επιθυμίας μεταλλεύει νουν άκακον. Τελειωθείς εν ολίγω, επλήρωσε χρόνους μακρούς· αρεστή γαρ ην Κυρίω η ψυχή αυτού· δια τούτο έσπευσεν εκ μέσου πονηρίας. Οι δε λαοί ιδόντες και μη νοήσαντες, μηδέ θέντες επί διανοία το τοιούτον, ότι χάρις και έλεος εν τοις οσίοις αυτού, και επισκοπή εν τοις εκλεκτοίς αυτού.

**Λιτή. Ήχος α’ .**

Μετά των άνω ταγμάτων συνηριθμήθης ένδοξε, κόσμον λιπούσα και τον Χριστόν ποθήσασα, Φωτεινή πάνσεμνε, αιτούσα ημίν το μέγα έλεος.

**Ήχος β’ .**

Φωτεινήν Οσίαν, το θείον κειμήλιον, και της παρθενίας το μέγα εύχος, και ασκητών το καύχημα, συνελθόντες ω φιλέορτοι, ασματικοίς εγκωμίοις υμνήσωμεν λέγοντες· χαίροις, των Κυπρίων λαμπάς χρυσαυγεστάτη, και των Καρπασέων αγλάϊσμα· χαίροις, των μοναζόντων και Οσίων εγκαλλώπισμα· χαίροις, ιατρός των ασθενούντων, και των τυφλών η ανάβλεψις, και των σε τιμώντων φαιδρόν αγαλλίαμα.

**Όμοιον.**

Φωτεινή Οσία θεόπνευστε, εκ βρέφους την αρετήν επιμελώς ποθήσασα, όργανον γέγονας του Αγίου Πνεύματος, και παρ’ αυτού λαβούσα των θαυμάτων την ενέργειαν,θαυματουργείς εν τω θείω σπηλαίω, εν ω κατώκησας, τοις εν πίστει προστρέχουσι, και προσκυνούσι την σορόν των τιμίων λειψάνων σου, ταχέως παρέχεις την ίασιν,ψυχών τε και σωμάτων αείμνηστε.

**Όμοιον.**

Των εν τω βίω πραγμάτων κατεφρόνησας, Φωτεινή Οσία θεομακάριστε, ότι την άνω πολιτείαν επεπόθησας, πλούτον εβδελύξω, ενδυσαμένη ταπείνωσιν, τρυφήν εμίσησας, και επεσπάσω την εγκράτειαν, αδικίαν απεβάλου, και δικαιοσύνην εδίωξας. Διο μήτερ Οσία, μνημόνευε και ημών εν ταις οσίαις ευχαίς σου προς Κύριον.

**Ήχος δ’ .**

Δοξάζομέν σου Χριστέ την πολλήν ευσπλαγχνίαν και την αγαθότητα, την εις ημάς γενομένην, ότι και γυναίκες κατήργησαν των δαιμόνων τας προσβολάς, δυνάμει του Σταυρού Σου Φιλάνθρωπε. Κόσμου τας ηδονάς κατεπάτησαν, ίσχυσαν δε οπίσω σου ελθείν, και εις οσμήν μύρου σου έδραμον, πρεσβεύουσαι υπέρ των ψυχών ημών.

**Δόξα. Ήχος πλ. α’.**

Τη παρθενική σου θελχθείς ωραιότητι, ο Βασιλεύς της δόξης Χριστός, ως αμώμητον νύμφην εαυτώ σε ηρμόσατο, ακηράτω συναφεία, εν γαρ τω θελήματι αυτού παρασχόμενος τω κάλλει σου δύναμιν, κατ’ εχθρών τε και παθών αήττητον έδειξεν, εγκαρτερήσασαν εν νηστείαις, και προσευχαίς και παννύχοις στάσεσι. Διο και στέφει ουρανίω σε κατέστεψε, και παρέστησεν εκ δεξιών Αυτού ως βασίλισσαν. Αυτόν ουν δυσώπησον Φωτεινή Οσία πανεύφημε, τους υμνηταίς σου δοθήναι, σωτηρίαν και ζωήν και μέγα έλεος.

**Και νυν. Θεοτοκίον**

Ναός και πύλη υπάρχεις, παλάτιον και θρόνος του Βασιλέως, Παρθένε πάνσεμνε, δι' ης ο λυτρωτής μου Χριστός ο Κύριος, τοις εν σκότει καθεύδουσιν επέφανεν, Ήλιος υπάρχων δικαιοσύνης, φωτίσαι θέλων ους έπλασε, κατ' εικόνα ιδίαν χειρί τη εαυτού. Διο Πανύμνητε, ως μητρικήν παρρησίαν προς αυτόν κεκτημένη, αδιαλείπτως πρέσβευε, σωθήναι τας ψυχάς ημών.

**Εις τον Στίχον. Ήχος δ’ . Ως γενναίον εν Μάρτυσιν.**

Παρθενίαν ακήρατον, εμμελώς εξασκήσασα, ενυμφεύθης χαίρουσα τω ποιήσαντι, αρνησαμένη την πρόσκαιρον, απόλαυσιν ένδοξε, και ασκήσασα στερρώς, και τον δρόμον τελέσασα, κατηξίωσαι, ουρανίου παστάδος δυσωπούσα, Φωτεινή τοις σε τιμώσι, χάριν δοθήναι και έλεος.

 Στ.: Υπομένων υπέμεινα τον Κύριον, και προσέσχες μοι, και εισήκουσε της φωνής της δεήσεώς μου.

Εγκρατεία το σώμά σου, μακαρία νεκρώσασα, την ψυχήν εκόσμησας και ητοίμασας, και οικητήριον Πνεύματος, αυτήν απετέλεσας, Φωτεινή αοίδιμε, και συνήφθης μυστικώς, τω Νυμφίω και Κτίστη σου, Ον ικέτευε, εκ φθοράς και κινδύνων λυτρωθήναι, τους εν πίστει εκτελούντας, την αεισέβαστον μνήμην σου.

 Στ.: Τοις Αγίοις τοις εν τη γη Αυτού, εθαυμάστωσεν ο Κύριος.

Το ωραίον του σώματος, εις το πρώτον αξίωμα, Φωτεινή πανένδοξε κατηρίθμησας, κόσμον λιπούσα τον πρόσκαιρον, αρετών φαιδρότησι, κατεκάλλυνας σαυτήν, και του Κτίστου ενδέδειξαι, καταγώγιον, και τερπνή θυμηδία του Κυρίου, ανυμνούμέν σε Οσία, πνευματικοίς μελωδήμασι.

**Δόξα. Ήχος πλ. β’ .**

Εκ δεξιών του Σωτήρος, παρέστη η Οσία και παρθένος, περιβεβλημένη της αρετής το αήττητον, και πεποικιλμένη ελαίω αγνείας, και τω ιδρώτι της ασκήσεως, Φωτεινή η παμμακάριστος, προς Αυτόν εν αγαλλιάσει την λαμπάδα κατέχουσα, και βοώσα· εις οσμήν μύρου σου έδραμον, Χριστέ ο Θεός, ότι τέτρωμαι της σης αγάπης εγώ, μη χωρίσης με Νυμφίε επουράνιε. Αυτής ταις ικεσίαις, κατάπεμψον ημίν, παντοδύναμε Σωτήρ, τα ελέη σου.

**Και νυν. Θεοτοκίον**

Ο ποιητής και λυτρωτής μου Πάναγνε, Χριστός ο Κύριος, εκ της σης νηδύος προελθών, εμέ ενδυσάμενος, της πρώην κατάρας, τον Αδάμ ηλευθέρωσε· διο σοι Πάναγνε, ως του Θεού Μητρί τε και Παρθένω αληθώς, βοώμεν ασιγήτως, το Χαίρε του Αγγέλου. Χαίρε Δέσποινα, προστασία και σκέπη, και σωτηρία των ψυχών ημών.

 Νυν απολύεις. Τρισάγιον.

**Απολυτίκιον. Ήχος α’ . Της ερήμου πολίτης.**

Καρπασέων το κλέος και Κυπρίων αγλάϊσμα, και των ασθενούντων η ρώσις, των πεπηρωμένων ανάβλεψις, των προς σε πιστώς προστρεχόντων εν τω θείω ναώ σου πανένδοξε,τας ιάσεις παράσχου τοις δούλοις πάντοτε, ίνα ευχαρίστως κράζομεν, Φωτεινή Οσία, νύμφη Χριστού καλλιπάρθενε· δόξα τω σε δοξάσαντι Χριστώ, δόξα τω σε στεφανώσαντι,δόξα τω ενεργούντι δια σου πάσιν ιάματα.

**Δόξα. Και νυν. Θεοτοκίον.**

Του Γαβριήλ φθεγξαμένου σοι Παρθένε το Χαίρε, συν τη φωνή εσαρκούτο ο των όλων Δεσπότης, εν σοι τη αγία κιβωτώ, ως έφη ο δίκαιος Δαυΐδ. Εδείχθης πλατυτέρα των ουρανών, βαστάσασα τον Κτίστην σου. Δόξα τω ενοικήσαντι εν σοι· δόξα τω προελθόντι εκ σου· δόξα τω ελευθερώσαντι ημάς, δια του τόκου σου.

 Απόλυσις.

**ΟΡΘΡΟΣ**

**Μετά την α στιχολογίαν, κάθισμα. Ήχος δ’ . Ταχύ προκατάλαβε.**

Ασκήσει ελάμπρυνας την ιεράν σου στολήν, και δώρον προσήνεγκας τω σαρκωθέντι Θεώ, Οσία θεόπνευστε, χάριν δε ιαμάτων, δεξαμένη ποικίλων, λύεις τας ασθενείας, οφθαλμών μακαρία, και πρεσβεύεις του σωθήναι ημάς, τους ευφημούντάς σε.

**Δόξα. Και νυν... Θεοτοκίον όμοιον**

Ταχύ δέξαι Δέσποινα, τας ικεσίας ημών, και ταύτας προσάγαγε, τω σω Υιώ και Θεώ, Κυρία Πανάχραντε, λύσον τας περιστάσεις, των εις σε προστρεχόντων, σκέδασον τας ενέδρας, και τα θράση Παρθένε, των νυν εφοπλιζομένων, κατά των δούλων σου.

**Μετά την β’ στιχολογίαν, κάθισμα. Ήχος δ’ . Κατεπλάγη Ιωσήφ.**

Επί ώμων τον Σταυρόν, του Χριστού αραμένη, ηκολούθησας Αυτώ, τοις ασκήσεως έργοις, και γέγονας πρότυπον, και κανών παμμακάριστε, γυναιξίν ασκουμέναις, αλλά τοις θείοις σκάμμασιν, απολαβούσα τα άνω, πανένδοξε βασίλεια, μη διαλείπης πρεσβεύειν, σωθήναι τους δούλους σου

**Δόξα. Και νυν... Θεοτοκίον όμοιον**

Μη εισέλθης μετ’ εμού, ως ο Προφήτης Σοι βοώ, εις κριτήριον Χριστέ, οίδα γαρ πάντα τα εμά, κατηγορούντά με πταίσματα και Σοι κραυγάζω, ελέησον ευχαίς, της Σε τεκούσης Λυτρωτά, εμέ τον ταπεινόν, και ανάξιον δούλόν Σου, ως τον ληστήν ηλέησας και πόρνην, άσωτον και τελώνην φιλάνθρωπε, ου γαρ ήλθες δικαίους σώσαι, αλλά τους πταίσαντας.

**Μετά τον Πολυέλεον, κάθισμα. Ήχος πλ. δ’ . Την Σοφίαν και Λόγον.**

Εκ σπαργάνων μητρώων τω Σω Χριστώ, ανετέθης Οσία διηνεκώς, Αυτώ ευηρέστησας, τω Σωτήρι και Κτίστη σου, και δαιμόνων τα θράση στερρώς κατεπάτησας, και ασκήσεως πόνους ανδρείως υπέμεινας, όθεν ο Χριστός σοι, τους στεφάνους κομίσας, εντίμως ητοίμασεν, εις νυμφώνα ουράνιον, Φωτεινή αξιάγαστε, δια τούτο βοώμέν Σοι· πρέσβευε Χριστώ τω Θεώ, των πταισμάτων άφεσιν δωρήσασθαι, τοις εορτάζουσι πόθω την αγίαν μνήμην σου.

**Δόξα. Και νυν... Θεοτοκίον όμοιον**

Ως παρθένον και μόνην εν γυναιξί, Σε ασπόρως τεκούσαν Θεόν σαρκί, πάσαι μακαρίζομεν, γενεαί των ανθρώπων, το γαρ πυρ εσκήνωσεν εν Σοι της Θεότητος, και ως βρέφος θηλάζεις τον Κτίστην και Κύριον, όθεν των Αγγέλων, και ανθρώπων το γένος, αξίως δοξάζομεν, τον πανάγιον Τόκον Σου, και συμφώνως βοώμέν Σοι· πρέσβευε τω Υιώ Σου και Θεώ, των πταισμάτων άφεσιν δωρήσασθαι, τοις ανυμνούσιν εν πίστει, τον πανάγιον Τόκον Σου.

**Οι αναβαθμοί, το α’ ἀντίφωνον του δ’ ἤχου.**

Προκείμενον: Υπομένων υπέμεινα τον Κύριον, και προσέσχες μοι, και εισήκουσε της φωνής της δεήσεώς μου.

Στ.: Τοις Αγίοις τοις εν τη γη Αυτού, εθαυμάστωσεν ο Κύριος.

**Ευαγγέλιον, ζήτει ΙΖ Ματθαίου:**

Είπεν ο Κύριος την παραβολήν ταύτην· ωμοιώθη η Βασιλεία των Ουρανών δέκα παρθένοι, αίτινες λαβούσαι τας λαμπάδας αυτών...

Ο Ν ψαλμός.

Δόξα: Ταις της Σης Οσίας...

Και νυν: Ταις της Θεοτόκου...

Ιδιόμελον. Ήχος α . Στ.: Ελεήμον, ελέησόν με ο Θεός...

Μετά των άνω ταγμάτων συνηριθμήθης ένδοξε, τα επίγεια λιπούσα, και τον Χριστόν ποθήσασα, Φωτεινή Οσία πάνσεμνε, τα ουράνια εκτήσω, αίτησαι ημίν ειρήνην, και το μέγα έλεος.

 Είτα οι Κανόνες· της Θεοτόκου εις στ’ , και δύο της Οσίας εις δ’ .

**Ο α’ κανών.**

**Ωδή α’ . Ήχος πλ. δ’ . Υγράν διοδεύσας.**

Σαρκός ασθενεία τον δυνατόν, καθελούσα οικειώθης τω Θεώ, Φωτεινή Οσία δυσωπούσα, δύναμιν πάσι δοθήναι σωτήριον.

Μαράνασα πόνοις ασκητικοίς, σώματος το κάλος, ωραιώθης δε την ψυχήν, και Χριστώ Νυμφίω εις θαλάμους, ωραιοτάτους συνεισέδραμες.

**Θεοτοκίον.**

Νυμφών ανεδείχθης φωτοειδής, η μήτρα Σου Κόρη, του δι’ οίκτον σωματικώς, σαρκωθέντος και τα πάντα, θεογνωσίας ακτίσι φωτίσαντος.

**Έτερος κανών. Ο αυτός. Αρματηλάτην Φαραώ.**

Της ακηράτου λαβομένης πάναγνε και μακαρίας ζωής, τω του Χριστού θρόνω, συν Αγγέλων τάγμασι, παρισταμένη πάντοτε, Φωτεινή πανένδοξε, φωτισμόν μοι παράσχου, όπως υμνήσω γηθόμενος, την πανευκλεή πολιτείαν σου.

Αποστυγούσα τα του κόσμου πάνσεμνε, πάσαν ηγάπησας, ασκητικήν πράξιν, πρώτον την εγκράτειαν, είτ’ αύθις την πραότητα, και την σκληραγωγίαν, τας προσευχάς και δάκρυα, Φωτεινή Οσία, και την προς Θεόν στάσιν πάννυχον.

Τας πυριφλέκτους ηδονάς του σώματος, δρόσω κατέσβεσας, ασκητικών πόνων, Φωτεινή θεόπνευστε, όθεν σοι ανέτειλε, της απαθείας ήλιος, και ιάσεων φέγγος, και χαρισμάτων του πνεύματος, άδυτος αυγή αξιάγαστε.

**Θεοτοκίον.**

Δεδοξασμένα περί Σου λελάληνται, εν γενεαίς γενεών, η τον θείον Λόγον, εν γαστρί χωρήσασα, αγνή δε διαμείνασα, Θεοτόκε Παρθένε, διο Σε πάντες γεραίρομεν, την μετά Θεόν προστασίαν ημών.

**Ωδή γ’ . Ουρανίας αψίδος.**

Υπερείδες κάλλος το σωματικόν πάνσεμνε, και την παραρρέουσαν δόξαν όναρ ηγησαμένη, εν ταπεινώσει δε, και αγρυπνίαις και πόνοις, τον Χριστόν ζητήσασα, τούτον και εύρηκας.

Απηρνήθης τον κόσμον, και σαρκικόν φρόνημα, δι’ εγκρατείας και πόνων, Χριστόν εκτήσω, Νυμφίον άχραντον, επουρανίου παστάδος, θείαν παρεχόμενον ημίν απόλαυσιν.

**Θεοτοκίον.**

Ιερών Προφητών Σε αι ιεραί σάλπιγγες, πάλαι προεμήνυσαν πύλην φωτός γενήσεσθαι, και τόμον έμψυχον, εν ω χειρός άνευ Λόγος, υπέρ λόγον άχραντε Κόρη γραφήσεται.

**Έτερος. Ο στερεώσας κατ’ αρχάς.**

Ενατενίζουσα πιστώς, ταις του Κυρίου Οσία Φωτεινή, θεόφρων ακτίσι, της εφέσεως τυχείν, ικέτευες συν δάκρυσι, διο και της ελπίδος, μετ’ ευφροσύνης επέτυχες.

Την σκοτισθείσάν μου ψυχήν, ταις πονηραίς και βεβήλοις ενθυμήσεσι, Φιλάνθρωπε Λόγε, Φωτεινής Σου ταις ευχαίς καταύγασον, και σκότους με του αφεγγούς, εν ώρα της κρίσεως ελευθέρωσον.

Νηφαλιότητι νοός, των ουρανίων τα κάλλη φαντασθείσα, ταις φροντίσιν ουδόλως Φωτεινή Οσία θεόφρων, επαρθείσα ταις υλικαίς, πτεροίς κουφιζομένη δε, ακτημοσύνης μήτερ, όλη μετάρσιος γέγονας.

**Θεοτοκίον.**

Ναός εδείχθης καθαρός, Παρθενομήτορ Μαρία, του τα πάντα πανσθενώς και πανσόφως, υποστήσαντος Χριστού, και τάξαντος και φέροντος, ον εξιλέωσαί μοι, ταις μητρικαίς σου δεήσεσι.

**Κάθισμα. Ήχος πλ. δ’ . Την Σοφίαν και Λόγον.**

Καταλιπούσα τα εν γη και εν κόσμω ούσα σωματικώς, τω πνεύματι γέγονας, των Αγγέλων συμμέτοχος, τα γαρ παρόντα πάθη, νεκρώσασα του σώματος, νύμφη Χριστού, Οσία πανένδοξε, όθεν και νοσούντων, θεραπεύεις τα πάθη, οφθαλμούς φωτίζεις, ψυχής τε και σώματος, δια τούτο βοώμέν σοι, Φωτεινή παναοίδιμε· πρέσβευε Χριστώ τω Θεώ, των πταισμάτων άφεσιν δωρήσασθαι, τοις εορτάζουσι πόθω την αγίαν μνήμην σου.

**Δόξα. Και νυν. Θεοτοκίον.**

Την ψυχήν μου Παρθένε την ταπεινήν, την εν ζάλη του βίου των πειρασμών, νυν ως ακυβέρνητον, ποντουμένην Πανάμωμε, αμαρτιών τε φόρτω φανείσαν υπέραντλον, και εις πυθμένα άδου πεσείν κινδυνεύουσαν, φθάσον Θεοτόκε, τη θερμή Σου πρεσβεία, και σώσον παρέχουσα, τον λιμένα τον εύδιον, ίνα πίστει κραυγάζω Σοι· Πρέσβευε Χριστώ τω Θεώ, των πταισμάτων δούναί μοι την άφεσιν· Σε γαρ έχω ελπίδα ο δούλός Σου.

**Ωδή δ’ . Εισακήκοα Κύριε.**

Ίνα κάλλος το άχραντον, του πεποθημένου ίδης Νυμφίου σου, κατεμάρανας αείμνηστε, της σαρκός τα πάθη δι’ ασκήσεως.

Νυσταγμόν απωσαμένη, ψυχικών βλεφάρων κατεκοίμησας, τας κινήσεις τας του σώματος, Φωτεινή Οσία δι’ ασκήσεως.

Η φαιδρά εορτήν σου πανένδοξε, φέγγει θείου Πνεύματος απαστράπτουσα, καταυγάζει οφθαλμούς της ψυχής και του σώματος, Φωτεινή παναοίδιμε.

**Θεοτοκίον.**

Σαρκωθέντα Σε Κύριε, εξ απειρογάμου Κόρης ποθήσασαι, εις οσμήν μύρου Σου έδραμον, αι τω Σω τρωθείσα γυναίκες θείω έρωτι.

**Έτερος. Συ μου ισχύς Κύριε.**

Συν την στενήν τρίβον, Οσία Φωτεινή διόδευσας, εν νηστεία σάρκα κατεμάρανας υπερφυώς, όθεν δυσμενών στίφος κατεπλάγη, την ακλινή καρτερία σου, Αγγέλων αι χορείαι επεκρότησαν, δόξα τω των όλων Θεώ αναπέμπουσαι.

Τον αγαθόν και συμπαθέστατον Κύριον, Ον διψώσα μήτερ εξεζήτησας, μετά δακρύων και στεναγμών, και συντετριμμένης καρδίας, δυσώπει οικτειρήσαι, την αθλίαν ψυχήν μου, την εις βάθη κακών ολισθήσασαν.

Τας της ψυχής αύλακας, τοις σοις αρδεύσασα των δακρύων, Φωτεινή θεόπνευστε ρείθροις, εγκατέσπειρας των αρετών, σπόρον αληθώς, ον καλλιεργούσα ασκητικοίς πόνοις ένδοξε, εδρέψω των δραγμάτων τους καρπούς, αποθήκαις ταις ασύλοις συγκλείσασα πάνσεμνε.

**Θεοτοκίον.**

Συ των πιστών καύχημα πέλεις ανύμφευτε, Συ προστάτης, Συ και καταφύγιον, Χριστιανών τείχος και λιμήν, προς γαρ τον Υιόν Σου, εντεύξεις φέρεις πανάμωμε, και σώζεις εκ κινδύνων, τους εν πίστει και πόθω, Θεοτόκον αγνήν Σε γινώσκοντας.

**Ωδή ε’ . Ίνα τι με απώσω.**

Δρόσον βρύουσα πάντα, σθένει θείου Πνεύματος αποδιώκεις, οφθαλμών τον ζόφον, αστραπαίς των ενδόξων θαυμάτων σου, και προς μέγα φέγγος της ουρανίου Βασιλείας, τους πιστούς οδηγείς παναοίδιμε.

Νεκρωθείσα τω κόσμω, κατεκληρονόμησας ζωήν ανώλεθρον, και νυμφώνος θείου κατηξιώθης Φωτεινή Οσία θεόπνευστε, και την σην λαμπάδα, τω της ασκήσεως ελαίω, αεννάως φωτίζεις πάνσεμνε.

**Θεοτοκίον.**

Ο Θεού Θεός Λόγος, μήτραν απειρόγαμον την Σην κατώκησε, και βροτός ωράθη, ο Παρθένος τηρήσας Σε άχραντε, ον ποθούσαι κόραι, ασκητικώς τούτου οπίσω, ηκολούθησαν βίου λαμπρότητι.

**Έτερος. Ο αυτός.**

Ποία γλώσσα βροτεία, σου την υπερθαύμαστον βιοτήν Φωτεινή εξείπει, και την άϋλον και μακαρίαν ζωήν, ήνπερ παραδόξως πόθω τρωθείσα, του Σωτήρος καρτερώς και γενναίως διήνυσας;

Τον χειμάρρουν πιούσα της τρυφής πανένδοξε Φωτεινή, γέγονας πηγή θείου ύδατος υπερεκβλύζουσα της κατανύξεως, εξ ου οι πιόντες εν ευφροσύνη, ευφημούσι τους αγώνας των πόνων σου πάνσεμνε.

Βαρυτάτω φορτίω, των ανομιών μου δεινώς πιεζόμενος, την σην ευσπλαγχνίαν ικετεύω, ελάφρυνον Κύριε, τους μεγίστους πόνους, δυσωπηθείς της Σης Οσίας Φωτεινής, ευχαίς και δεήσεσι.

**Θεοτοκίον.**

Μητρικήν παρρησίαν, την προς τον Υιόν σου κεκτημένη Πάναγνε, συγγενούς προνοίας, της ημών μη παρίδης δεόμεθα, ότι σε και μόνην Χριστιανοί προς τον Δεσπότην, ιλασμόν ευμενή προβαλλόμεθα.

**Ωδή στ’ . Την δέησιν.**

Εγκράτειαν, και ταπείνωσιν καρδίας, αγρυπνίαν ευσυμπάθητον γνώμην, πίστιν ορθήν, και τελείαν αγάπην, η ιερά εξασκήσασα κόρη, γέγονε τέκνον Θεού, και θαυμάτων πηγή αδαπάνητος.

Ξενώσασα, σεαυτήν των του βίου, ηδονών δι’ επιδόσεως πόνων, ασκητικών, τον εις γην καταβάντα, και εκουσία βουλή ξενιτεύσαντα, εκτήσω εν ουρανοίς, ξεναγούντά σε Οσία θεόπνευστε.

**Θεοτοκίον.**

Θανάτου, και της φθοράς ως έσωσεν, εαυτόν εκδεδωκώς τω θανάτω, την τη φθορά, και θανάτω μου φύσιν, κατασχεθείσαν Παρθένε δυσώπησον, τον Κύριόν Σου και Υιόν, της εχθρών κακουργίας με ρύσασθαι.

**Έτερος. Άβυσσος αμαρτιών.**

Άρξασα των ψυχικών χαρισμάτων, τη δυνάμει του λόγου, πάσας τας των δαιμόνων εξηφάνισας φάλαγγας, εν νηστείαις και ευχαίς, και εν τοις δάκρυσι Φωτεινή, τον σον Νυμφίον εώρακας, Ον απαύστως αεί εμεγάλυνας.

Άσκησιν υπερφυή εν νηστείαις, και δεήσεσιν όντως στερρώς υπενεγκούσα, και παθών κυριεύσασα απαθείας την στολήν, κατακεκόσμησαι του Σωτήρος, Φωτεινή νύμφη ωραία χρηματίζουσα.

Πρόσχες μου τη προσευχή, και εισάκουσον ψυχής κατωδύνου, ιδού γαρ η ζωή μου εν άδη εξέλιπε, και παράσχου μοι Χριστέ, άφεσιν δέομαι των πταισμάτων, ταις της σης Οσίας Φωτεινής παρακλήσεσι.

**Θεοτοκίον.**

Νέκρωσόν μου της σαρκός τα κινήματα, ζωήν η τεκούσα, και των παθών τον σάλον εις γαλήνην μετάβαλε, και γενού μοι βοηθός, εξαιρουμένη με κινδύνων, των εν τω βίω πανάμωμε.

**Κοντάκιον. Ήχος δ’ . Επεφάνης σήμερον.**

Τον ναόν σου πάνσεμνε, ως ιατρείον, ψυχικόν ευράμενοι, εν τούτω πάντες οι πιστοί, μεγαλοφώνως βοώμέν σοι· Φωτεινή Οσία, νύμφη Χριστού καλλιπάρθενε.

**Ο Οίκος.**

Η του Νυμφίου σε φωνή καλέσασα, ως νύμφην στεφάνω αφθαρσίας εκόσμησε, θεόφρον Φωτεινή πανευκλεής, και μετά παρθένων και Οσίων των σεπτών, αξίως συνηρίθμησε, μεθ’ ων ευφραινομένη μέμνησο ημών των εκτελούντων την σην αγίαν πανήγυριν, εν τω σω αγίω σπηλαίω, εν ω κατώκησας αοίδιμε, εν αυτώ γαρ νυνί παρεστώτες, από ψυχής προσφέρομέν σοι τους ύμνους, Φωτεινή Οσία, νύμφη Χριστού καλλιπάρθενε.

**Συναξάριον**

Τη Β' του αυτού μηνός, μνήμη της Οσίας Φωτεινής η Φωτού, της εν Ριζοκαρπάσου Κύπρου.

Η Φωτεινή φανούσα εν γη αυγάζει, εν ουρανοίς εκδημούσα καθισταμένη.

Θυμόν αποπνέει Φωτεινή, δευτέρη ηοί.

 Τη αυτή ημέρα, μνήμη της ανακομιδής του λειψάνου του Αγίου Πρωτομάρτυρος, και Αρχιδιακόνου Στεφάνου.

Έχεις Σιών πάμπολλα θεία και ξένα. Νεκρόν Στεφάνους δος πόλει Κωνσταντίνου.

 Τη αυτή ημέρα, ανάμνησις της ευρέσεως των λειψάνων των αγίων Μαρτύρων Μαξίμου, Δάδα και Κυντιλιανού.

Τρεις εκφέρουσα γη νεκρούς ζωηφόρους, Πολω λέγειν έοικε· Συ κρύψας έχε.

Ούτοι, ήσαν κατά τους χρόνους του βασιλέως Διοκλητιανού και Μαξιμιανού, εν έτει 296, εις πόλιν καλουμένην Δωρόστολον, εν τη χώρα της δευτέρας Μυσίας. Παρασταθέντες δε εις τον ύπατον Ταρκύνιον, και μη θελήσαντες να θυσιάσωσιν εις τα είδωλα, εδάρησαν, έπειτα επάρθησαν εις τόπον καλούμενον Οζοβίαν, και εκεί απεκεφαλίσθησαν κατά την 13ην του Απριλίου. Εκρύπτοντο λοιπόν, τα λείψανα τούτων εις χρόνους πολλούς. Ύστερον δε, εφανερώθησαν δια μέσου θείου Αγγέλου κατά την 2αν ταύτην του Αυγούστου μηνός, τα οποία και έως την σήμερον ευρίσκονται εις τον οίκον της Υπεραγίας Δεσποίνης ημών Θεοτόκου, εις τόπον λεγόμενον του Βιγλεντίου, όπου και η τούτων σύναξις και εορτή.

 Τη αυτή ημέρα, μνήμη του Αγίου Μάρτυρος Φωκά.

Φωκάς ο μάρτυς εκλιπών γης χωρίον, Νυν εγκατοικεί της τρυφής τω χωρίω.

Τη αυτή ημέρα, μνήμη του Αγίου Βασιλέως Ιουστινιανού Β του Ρινοτμήτου.

Ουκ εκποδών σοι σκήπτρον ώφθη ω άναξ, Συ γαρ κατοικείς Βασιλείαν την άνω.

 Τη αυτή ημέρα, ο Άγιος Νεομάρτυς Θεόδωρος ο εν Δαρδανελίοις, εν έτει 1690, ξίφει τελειούται.

 Τη αυτή ημέρα, μνήμη του Οσίου Βασιλείου του σαλλού.

Ζης και μετά θάνατον άνω οικήσας, άϋλον εξασκήσας ω μάκαρ βίον.

Ούτος ην εν τοις χρόνοις του ευσεβεστάτου βασιλέως Ιωάννου, γέννημα και θρέμμα της βασιλευούσης Θεοδωροπόλεως, ήτις πρότερον εκαλείτο Μοσχοβία: γεννηθείς εξ ευσεβών γονέων. Έχων εν οφθαλμοίς τον του Θεού φόβον, απλώς πολιτευσάμενος, τους τρόπους μιμούμενος Ανδρέου και Συμεών των δια Χριστόν σαλλών, νηστείαν, εγκράτειαν και προσευχήν, χαμευνίαν και αοίκιαν διαγόμενος, κεκτημένος ουδέν. Όθεν καλώς βιώσας χρόνους πέντε προς εξήκοντα, προς Κύριον εξεδήμησεν. Έτι ζων ο Άγιος, εν τη θαλάσση του Κρονίου κόλπου, ναυς υπό σφοδρού λαίλαπος δεινώς κλυδωνιζομένη, πάντες οι εν αυτή το ζην απελπίσαντο. Και μέλλουσα η ναυς άρδην καταποντισθήναι εν τω βυθώ, αυτίκα εφάνη ο Άγιος κατάγυμνος, επιθρίξ, πολιός άγαν εν τη νηΐ, και τα ιστία συστήσας έστη εν τη πρύμνη και αψάμενος του πηδαλίου, έφη προς αυτούς: θαρσείτε, ω άνδρες προς Θεόν, και μη φοβείσθαι: ο γαρ Θεός, εξελεί υμάς εκ ταύτης της τρικυμίας. Και ευδία γινομένη μεγάλη, ώρμησεν η ναυς ακινδύνως πλέειν, ο δε άφαντος εγένετο απ’ αυτών. Και παραγενόμενοι αυτοί εις Μοσχοβίαν, αυτόν εθεάσαντο, και θέλοντες αυτόν ομιλήσαι, απ’ αυτών ούτος εκρυβήσατο. Μετά δε χρόνων δύο και τριάκοντα περεληλυθότων, ο Θεός, πολλά θαύματα και ιάσεις προς τους εισερχομένους προς αυτόν ανέδειξεν. Κόρη τις, αναπήρους έχουσα αμφοτέρους τους οφθαλμούς, εκ θηλαζούσης αυτής μητρός, την κεφαλήν αυτής επάνω τω του Αγίου τύμβω προστιθείσα, αυτίκα της ιάσεως έτυχε. Μοναχός τις, ονόματι Γεράσιμος, ξηρούς έχων τους πόδας και μη δυνάμενος ορθοβαδίσαι η στήναι το σύνολον δωδέκατον έτος άγοντος, και αυτός εθεραπεύθη. Και οι δύο θεραπευθέντες, εκ θείας αποκαλύψεως κατέφυγαν εις τον Όσιον, όπως τους θεραπεύση. Πλείστα δε είναι τα θαύματα αυτού έως της σήμερον.

Ταις αυτών αγίαις πρεσβείαις, ο Θεός, ελέησον ημάς. Αμήν.

**Ωδή ζ’ . Παίδες Εβραίων εν καμίνω.**

Δόξαν αγείρω της ρεούσης, αντηλλάξατο προθύμως η Οσία, εν τρυφώσα Χριστώ, γηθομένη βοώσα· Ευλογητός ει Κύριε, ο Θεός εις τους αιώνας.

Ως λαμπάς πολύφωτος οφθείσα, ταις λαμπρότησι των πόνων δαδουχούσα, τας ψυχάς των πιστών, διδάσκουσα του μέλπειν· Ευλογητός ει Κύριε, ο Θεός εις τους αιώνας.

**Θεοτοκίον.**

Ρύσαι δεσμών της αμαρτίας, την αθλίαν μου ψυχήν Θεογεννήτωρ, και αγάπη Θεού, υπόζευξον τελεία, ίνα πιστώς δοξάζω σε, και υμνώ σε εις αιώνας.

**Έτερος. Όμοιον**

Γνώμην φιλόθεον εκτήσω, μετά σώματος Αγγέλους εμιμήσω, αγρυπνούσα θερμώς, και ψάλλουσα προθύμως, ω Φωτεινή ανέκραζες, ο Θεός εις τους αιώνας.

Τήξασα σώμα εγκρατεία, παναοίδιμε και πάση κακουχία, ανεβόας θερμώς, Οσία προς τον Κτίστην· Ευλογητός ει Κύριε, ο Θεός εις τους αιώνας.

Όλος ο πόθος σου Οσία, ανίπταται προς μόνον τον Δεσπότην, ολοτρόπως Αυτόν, υμνούσα και βοώσα, ω Φωτεινή ανέκραζες, ο Θεός εις τους αιώνας.

**Θεοτοκίον.**

Λύων της Εύας την κατάραν, την πανάμωμον κατώκησας Παρθένον, ευλογίας πηγήν, βλυστάνων τοις βοώσιν, ευλογημένος πάναγνε, ο καρπός της Σης κοιλίας.

**Ωδή η’ . Νικηταί τυράννου.**

Λογισμώ Παρθένε πάθη καθυπέταξας της αλογίας, και Νυμφίω Λόγω, νοητώς συνήφθης, και εβόας· Ευλογείτε πάντα τα έργα Κυρίου τον Κύριον.

Σταυρωθείσα κόσμω και τω θείω έρωτι κατατρωθείσα, γεύσει εν ηδονή τον την Εύαν τρώσαντα της εγκρατείας, Φωτεινή Οσία, βέλεσι κατέτρωσας, ανυμνολογούσα Χριστόν εις τους αιώνας.

**Θεοτοκίον.**

Η Θεόν τεκούσα εξ αγνών αιμάτων Σου σεσαρκωμένον, τας παρθένους πάσας επεσπάσω άχραντε παρθενομήτορ, συν αυταίς βοώσα· Ευλογείτε πάντα τα έργα Κυρίου τον Κύριον.

**Έτερος. Επταπλασίως κάμινον.**

Δι’ εγκρατείας ένδοξε, σεαυτήν εκκαθάρασα, τας μαρμαρυγάς εδέξω του πνεύματος, Θεού σε δοξάσαντος εν γη και μεγαλύναντος, του προσδεξαμένου τους σεπτούςκαμάτους σου, Φωτεινή μακαρία, προς Ον και ανεβόας· Ιερείς ευλογείτε, λαός υπερυψούτε, εις πάντας τους αιώνας.

Την ψυχικήν λαμπάδαν σου, εν ελαίω εφαίδρυνας θείας απαθείας, εις νυμφώνα έφθασας ουράνιον ένδοξε, και τω Νυμφίω Χριστώ, άμα ταις φρονίμοις παρθένοις, Φωτεινή και βοώσα· Ιερείς ευλογείτε, λαός υπερυψούτε, εις πάντας τους αιώνας.

Ασκητικώς πανένδοξε τον Θεόν θεραπεύσασα, τους πυριφλέκτους άνθρακας τελείως απέσβεσας, τοις ρείθροις των δακρύων σου, ω Φωτεινή πανένδοξε, όθεν δυσωπώ σε, των παθών μου την φλόγα μαράναι ταις ευχαίς σου, ίνα πίστει και πόθω δοξάζω σου Οσία, την μνήμην εις αιώνας.

**Θεοτοκίον.**

Θεογεννήτωρ πάναγνε, της ψυχής μου τα τραύματα και της αμαρτίας τας ουλάς εξάλειψον, Θεόν η κυήσασα, των επί πάντων Κόρη αγνή, όθεν Θεοτόκον οι πιστοί, Σε κυρίως δοξάζομεν βοώντες· Ιερείς ευλογείτε, λαός υπερυψούτε, εις πάντας τους αιώνας.

**Ωδή θ’ . Κυρίως Θεοτόκον.**

Ωραία του Δεσπότου τρυγών, και χελιδών εύλαλος, ανεφάνης φιλόσεμνε, και προς καλιάς ουρανίους ανέπτης χαίρουσα.

Συνήφθης ταις άνω νυν χοροστασίαις, και εκλεκτών πανηγύρει ευφραίνεσαι, υπέρ ημών δυσωπούσα, τον φιλοικτίρμονα.

Η μνήμη η φωσφόρος νυν η υμετέρα, Φωτεινή Οσία, καθάπερ ήλιος ούτως ανέτειλε, τας των πιστών διανοίας καταφαιδρύνουσα.

**Θεοτοκίον.**

Φωτός ούσα δοχείον, φώτισον Παρθένε, την σκοτισθείσαν ψυχήν μου τοις πάθεσι, και εξωτέρου με σκότους, ρύσαι και σώσόν με.

**Έτερος. Έφριξε πάσα ακοή.**

Ιδείν κάλλος νοητού του Νυμφίου, καθαρώς επεπόθησας, και τούτου θεωμένη Φωτεινή εκραύγαζες· επαναπαύσομαι εν σοι, και σου της χρηστότητος κατατρυφήσομαι,μεγαλύνουσα την σην αγαθότητα.

Σύνεσιν έσχες εν ψυχή, και ταπείνωσιν και θείαν πραότητα, πίστιν ανόθευτον, και συν ελπίδι αγάπην ένθεον, εν ολονύκτοις προσευχαίς, Θεώ προσεδρεύουσα, και ταις εκείθεν αυγαίς, Φωτεινή λαμπομένη φαιδρότησιν.

Ηδέσθη σε πύλη ουρανού, και ηνοίχθη σοι Φωτεινή ένδοξε, και εισελήλυθας Αγγέλων θείων δορυφορούντων σε, και κατεσκήνωσας φαιδρώς, ένθα το πολίτευμα Αγίων υπήρχε σεμνή, μετά πάντων τον Σωτήρα δοξάζουσα.

**Θεοτοκίον.**

Φείσαί μου Σώτερ, ο τεχθείς και φυλάξας την τεκούσάν Σε άφθορον μετά την κύησιν, όταν καθήσης κρίναι τα έργα μου, τας ανομίας παρορών, και τας αμαρτίας μου ως αναμάρτητος, ταις πρεσβείαις της τεκούσης Σε, αγαθέ και Φιλάνθρωπε.

**Εξαποστειλάριον. Γυναίκες ακουτίσθητε.**

Ρωσθείσα καλλιπάρθενε, σταυρώ τω του Κυρίου σου, δαιμόνων ώλεσας θράσος, εν προσευχή και νηστεία, παρά Χριστού απείληφας, βραβεία νίκης πάνσεμνε, ω Φωτεινή πανθαύμαστε, υπέρ ημών ουν δυσώπει, των σε τιμώντων εκ πόθου.

**Θεοτοκίον.**

Μαρία καθαρώτατον, χρυσούν θυμιατήριον, της αχωρήτου Τριάδος, δοχείον γεγενημένη, εν ω Πατήρ ηυδόκησεν, ο δε Υιός εσκήνωσε, και Πνεύμα το πανάγιον, επισκιάσαν Σοι Κόρη, ανέδειξε Θεοτόκον.

**Αίνοι. Ήχος πλ. α’ . Των Ουρανίων Ταγμάτων.**

Θεοφεγγείς ως βολίδας εξ ύψους φαίνουσα, ταις νοηταίς ακτίσι, καταυγάζεις εν κόσμω, και σκότος εκμειούσα του πονηρού, και δαιμόνων αθροίσματα, την φωτοφόρον και θείαν σου εορτήν, Φωτεινή πιστώς γεραίρομεν.

Του Παραδείσου τα κάλλη νυν απολαύουσα, και δαψιλώς τρυφώσα, ακηράτους λειμώνας, ήνθησας τω κόσμω γνώσιν Θεού, ης μετέχοντες σήμερον, τη διαθέσει Οσία τη ψυχική, παγκαρπίαν γεωργούμεν σεμνή.

Μοναδική πολιτεία σεπτή ελάμπρυνας, των ασκητών τα πλήθη, ανατείλασα πάσιν, λαμπάς φωτοβολούσα διο συν αυτοίς, εδοξάσθης αείμνηστε, επεντρυφώσα τη δόξη τη θεϊκή, και πρεσβεύεις του σωθήναι ημάς.

 Εκ της πηγής σου της θείας Οσία ένδοξε, ιάσεις ιαμάτων, χορηγούνται αφθόνως, τοις πίστει προσιούσιν ούτω καμού, τας ασθενείας μου ίασον, ίνα βοώ σοι απαύστως δόξα τω σε, Φωτεινή αεί δοξάσαντι.

**Δόξα. Ήχος πλ. β’ .**

Δεύτε των πιστών το σύστημα, πνευματικήν χορεία συγκροτήσωμεν, και την Χριστού νύμφην και παρθένον, ευφημήσωμεν λέγοντες· Χαίροις Φωτεινή Οσία και θεοτίμητε, χαίροις η τους πόνους της ασκήσεως στερρώς εγκαρτερήσασα, χαίροις των Αγγέλων ισοστάσιε και των Οσίων ομόσκηνε, μεθ’ ων πρέσβευε του σωθήναι τας ψυχάς ημών.

**Και νυν. Θεοτοκίον**

Ο ποιητής και λυτρωτής μου Πάναγνε, Χριστός ο Κύριος, εκ της σης νηδύος προελθών, εμέ ενδυσάμενος, της πρώην κατάρας, τον Αδάμ ηλευθέρωσε· διο σοι Πάναγνε, ως του Θεού Μητρί τε και Παρθένω αληθώς, βοώμεν ασιγήτως, το Χαίρε του Αγγέλου. Χαίρε Δέσποινα, προστασία και σκέπη, και σωτηρία των ψυχών ημών.

**Δοξολογία Μεγάλη και Απόλυσις.**

  Η/Υ ΠΗΓΗ:

voutsinasilias.blogspot.gr

<http://voutsinasilias.blogspot.gr/2013/07/2_28.html>